Édzōē dzābán á sí, ǹsámbá bítá yā bod bakúda miǹtɛd mílɛ́ ai bakúda zamgbál ai miǹtɛd mítán, ḿbɔ̄ bə́ ngábə́ ngul yǎ bɔ̌ bítá ai mod ngul ayɔ́g ású yə̄ nâ bâkaman ai ǹkúkúmá éyɔŋ a lúman ai miǹzízíŋ. 14Ábōg ásə̄ bə́ kələ á bītá, Ozias a vâ bɔ́ biběn, məkɔ̌ŋ, bikóngó, kód bikie, bílâ ai ngɔg ḿbandíŋ. 15Ńdɔ a ngákom bəmiǹsínā yā mīńkə́kə́ŋ mí bod mí ngátyé, bə́ tə́lé bɔ̄ á miǹkum á yób ású yə̄ nâ bə́ wōa məkɔ̌ŋ ai bod mə́kɔ́g. Ńdɔ dúmá díé a ngáyaman oyǎb, ngul ě ngasɔ́ nyé á é mod m̀vɔ́lan bə́ ngávɔ́lī nyé. 16Hədá ḿból á ngāman wón nālá, ńdɔ a ngábɔ məbún[65], a kələ kwí anə́ á ngādzâ nyémēn ású á ngābɔ evǔs ábə Ǹtondôbə Zambá wōē, a ngányî á tə́mpɛl Ǹtondôbə nâ a dígi otú âlatâr balabínda. 17Ńdɔ fada Azaryahu a ngányî á mvús dzīē ai miǹkángā bəfada bə́ Ǹtondôbə məwóm mwom bə́ tɔ̄á ázombo. 18Bə́ ngázu tsíg ńkūkúmá Ozias zěn, bɔ́ ai nyé nâ: “Sə̌ kig wa Oziǎs wāyəan tum Ǹtondôbə otú, bəfada, bɔ́n bə́ Áron ḿbɔ̄ báwóge ai esíé tē, amú ḿbɔ̄ bə́ ngáfubu nə́ bə́ bɔ dzɔ́. Kwííg á ḿfūfúb Ndá, amú o ngá ndzí ki baalǎ mətǐŋ ! Ai m̀bɔ́án Ńtondôbə édí lâyǐ kig wa bɔ̌ dzām dúmá !” 19Ńdɔ Ozias a ngáman liŋan a bələ́ éwūmā balabínda á mɔ́ móé. Ńtíé ā wógo olún á mís bəfada, zǎm[66] ē ngakúlan fɔ́ɔ́ nyē á mvɔ̄m ású á mís bəfada, á Ndá Ǹtondôbə, a mgbág alatâr balabínda. 20Ńdɔ fada ǹnén Azaryahu, ai bəfada bə́sə̄ bə́ ngábəbə nyé, bə́ ńtála abád zām á ńtɔ̄á yǎ nyē á mvɔ̄m ású. Ńdɔ̄ bə́ ngávólō nyé kúlī á ńsəŋ, nyémēn ā ngāvólo fɔ́ɔ́ fə kwí á ńsəŋ, amú Ńtondôbə a ngábímī nyé. 21Ńdɔ ǹkúkúmá Ozias a ngákɔn zǎm nālá a kələ kwí ámǒs áwú díé. Ḿból á ngābə́ hḿ ńzə̄zām, ńdɔ̄ hḿ á ngākə tɔbɔ á ndá fə́ á mgbág, təge bǎd tə́lē ákǒl á Ndá Ǹtondôbə. Yotam, mɔ́n wōē, énye a ngátə́bə ǹkúkúmá yā ndá dzīē, ǎ ngadzóe bǒd yā ńnam. 22Məbugǎ yā mim̀bɔán mí Ozias, a tádigi á mə̄tádí a kələ kwí á məmaná, profɛ́d Isaías, mɔ́n Amots, énye a ngátil mɔ́.